Covid-19: Só moet lyke hanteer word | Netwerk24
Covid-19: Só moet lyke hanteer word
Gesondheidswerkers en begrafnisondernemers moet versigtig wees wanneer hulle die lyke hanteer van mense wat aan Covid-19 dood is, omdat klein hoeveelhede lug uit die oorledenes se longe kan ontsnap.
Hospitaaltrollies en lyksakke moet deeglik ontsmet word voordat die menslike oorskot na die lykshuis geneem word en alle beskermende toerusting wat gebruik word wanneer die lyk gewas en voorberei word, moet daarna dadelik weggegooi word om die risiko van infeksie te verminder.
Familielede van mense wat aan die virussiekte dood is, mag die lyk van hul oorlede geliefde help aantrek, maar net indien hulle die nodige beskermende kleredrag dra, en slegs indien dit binne die lykshuis gedoen word.
Dit is sommige van die regulasies wat dr. Zweli Mkhize, minister van gesondheid, Maandag in die Staatskoerant gepubliseer het om leiding te gee oor hoe om die lyke van Covid-19-pasiënte te versorg.
Luidens die regulasies word balseming nie aanbeveel nie, mag lyksakke nie hergebruik word nie en word mense aangeraai om eerder hul geliefdes te veras as te begrawe.
Indien 'n persoon tuis omkom, word familielede aangeraai om hul persoonlike besittings met handskoene te hanteer en die oorledene se klere met warm water (tussen 60 °C en 90 °C) te was. As dit nie moontlik is nie kan die klere met 'n stok in 'n drom vol warm water gewas word, waarna die drom heeltemal leeggemaak moet word en vir 30 minute met chloor skoongemaak moet word.
Netwerk24 het vroeër berig dat verskeie metro's in onder meer Kaapstad, Johannesburg en Pretoria reeds besig is om te beplan vir die moontlikheid van massagrafte soos die onvoorspelbare pandemie voortwoed.
Streng maatreëls geld ook vir begrafnisondernemers, wat verbied word om die oorskot van die oorledene die aand voor die begrafnis af te lewer en moet toesien dat familielede nie aan die lyk raak nie.